РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број: 06-2/217-17

24. октобар 2017. године

Б е о г р а д

ЗАПИСНИК

29. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,ОДРЖАНЕ 24. ОКТОБРА 2017. ГОДИНЕ

Седница је почела у 9,30 часова.

Седници је председавала др АлександраТомић, председник Одбора.

Седници су присуствовали чланови Одбора: Верољуб Арсић, Горан Ковачевић, Соња Влаховић, Оливера Пешић, Србислав Филиповић, Милорад Мирчић, Милорад Мијатовић, Момо Чолаковић и Зоран Бојанић.

Седници је присуствовао заменик члана Арпад Фремонд (заменик Золтана Пека).

Седници нису присуствовали чланови Одбора: Душан Бајатовић, Зоран Красић, Саша Радуловић, Горан Ћирић, Милан Лапчевић и Војислав Вујић, нити њихови заменици.

Седници су, као повереници представника предлагача закона, присуствовали: Анамарија Вичек, државни секретар у Министарству просвете, науке и технолошког развоја, Биљана Хронеос Красавац, из Министарства просвете, науке и технолошког развоја, Бранко Дрчелић, в.д. директорa Управе за јавни дуг и Драгана Ратковић, виши саветник, руководилац групе за пројектне и програмске зајмове Управе за јавни дуг.

На предлог председника Одбор је већином гласова (десет „за“, један члан Одбора није гласао) утврдио следећи:

Д н е в н и р е д :

1. Разматрање Предлога закона о потврђивању Споразума о зајму (Пројекат инклузивног предшколског образовања и васпитања) између Републике Србије и Међународне банке за обнову и развој, који је поднела Влада (Број 400-2319/17 од 29. августа 2017. године).

Пре преласка на рад по утврђеном дневном реду Одбор је већином гласова усвојио записник са 28. седнице Одбора.

**Прва тачка дневног реда: Предлог закона о потврђивању Споразума о зајму (Пројекат инклузивног предшколског образовања и васпитања) између Републике Србије и Међународне банке за обнову и развој**

Предлог закона образложила је Анамарија Вичек, државни секретар у Министарству просвете, науке и технолошког развоја. У свом излагању је истакла да је Предлог закона још један у низу зајмова одобрених Републици Србији као резултат партнерства Светске банке и наше земље и договорених стратешких приоритета у оквиру међусобне сарадње. Пројекат је намењен остваривању развојних циљева који се односе на унапређивање приступа, квалитета и једнакости у обезбеђењу услуга предшколског образовања и васпитања, посебно за децу из осетљивих друштвених група као што су сиромашна деца, деца са посебним потребама и ромска деца. Образложене су све четири компоненте пројекта: проширење места у предшколским установама, унапређење квалитета услуга предшколских установа, подршка деци и породицама и управљање пројектом, техничка помоћ, праћење и вредновање, као и финансијски услови под којима је пројекат одобрен.

У дискусији су учествовали Милорад Мирчић и Горан Ковачевић.

Милорад Мирчић, је истакaо да је против оваквог зајма и да би међународна заједница требала на другачији начин да помогне Републици Србији када је реч о најосетљивијим категоријама становништва. Истакао је да наша земља посвећује пажњу осетљивим друштвеним групама и да би Међународна банка новчана средства могла да нам одобри под оваквим условима и за неке друге сврхе.

Горан Ковачевић је навео да је ово врло важна финансијска трансакција и да се у овом пројекту примарно ради о повећању капацитета предшколских установа за сву децу, а посебно за децу из социјално угрожених средина. Мишљења је да овај зајам Републику Србију кошта мало, а доноси много за популацију која је најнезаштићенија.

На крају дискусије државни секретар Анамарија Вичек је рекла да је ово велики корак у реформи предшколског образовања. Велики део пројекта односи се на изградњу нових објеката и на адаптацију постојећих, за 17.000 нових места у предшколским установама. Истакла је да је, према резултатима истраживања, велика разлика у образовању деце која су похађала предшколске установе и деце која то нису или су похађала само последњу припремну предшколску годину, као и да је веома важно за Републику Србију да се овај пројекат подржи.

Након завршене дискусије Одбор је, на основу члана 156. став 3. Пословника Народне Скупштине, већином гласова (десет „за“, један „против“) одлучио да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлога закона о потврђивању Споразума о зајму (Пројекат инклузивног предшколског образовања и васпитања) између Републике Србије и Међународне банке за обнову и развој.

За известиоца Одбора на седници Народне скупштине одређена је др Александра Томић, председник Одбора.

Седница Одбора је закључена у 9,55 часова.

Седница је тонски снимана.

СЕКРЕТАР ПРЕДСЕДНИК

Љиљана Милетић Живковић др Александра Томић